Frederikshavn White Hawks har ikke vundet i Herning siden 2002. Skal guldet til Vendsyssel, så skal de gøre det, og i aften kan være aftenen, hvor de hvide fortsætter i guldsporet.

De var bare knap to minutter fra slet ikke at komme med i slutspillet om det danske mesterskab - ishockeyspillerne fra Frederikshavn. Men de kom med, og den sidste måned har været et langt eventyr for Frederikshavn. Ishockeyfeberen har ramt Vendsyssel og Nordjylland. Sensationsholdet fra Frederikshavn er på manges læber. I aften spiller de så den tredje DM-finale mod Herning på udebane, og efter 7-3 sejren i tirsdag hjemme, er selvtilliden og troen på mesterskabet i top. TV2/NORD følger i det frederikshavnske guldspor. Vi sender direkte fra Herning i aften 19.30, og lørdag i vores udsendelse viser højdepunkter fra kampen,  og vi har selvfølgelig reaktioner fra Herning.